Landbou kan SA help bou – Roelf Meyer
JY LEES NOU Landbou kan SA help bou – Roelf Meyer
Nuwe planne en energie is nodig om te besin hoe die landbou 'n rol kan speel in onder meer die groei van die ekonomie.
Volgens hom is nuwe planne en energie nodig om te besin hoe die landbou 'n rol kan speel in onder meer die groei van die ekonomie, die bou van 'n nasie, die skep van welvaart, en die verkleining van die gaping tussen ryk en arm.
“Dit voel vir my of ons op 'n rykdom van hulpbronne sit,” het hy gesê.
Hy het die uitdaging aan die landbou gestel om te dink hoe die huidige “futiele debat” oor grond in 'n konstruktiewe gesprek verander kan word. Volgens Meyer kan die landbousektor ook bydra daartoe om die huidige nadelige invloed van kwessies rondom rassisme te verander om gunstig te wees.
“Ons moet onsself daaraan herinner dat die land steeds in 'n proses van transformasie is.“Ons moet onsself afvra hoe ons tot suksesvolle transformasie kan bydra.
Hy het verder gesê in die landbou kan daar van grondvlak af 'n verskil gemaak word aan goeie verhoudinge tussen mense.
Boereverenigings kan 'n rol speel soortgelyk aan dié wat vredeskomitees in die middel jare negentig in Suid-Afrika gespeel het.
Die besprekingsreeks Nasie in Gesprek was in 2013 en 2014 net in Afrikaans. In 2015 is besluit om 'n breër gehoor te bereik met as doelwit om by meer mense 'n begrip van die rol van die landbou te kweek.
Besprekings is sedertdien in sowel Afrikaans as Engels aangebied. Mnr. Theo Vorster, uitvoerende hoof van Galileo Capital en gereelde aanbieder van die besprekings, het met vanjaar se bekendstelling gesê die landbousektor “kan nie net met homself praat nie, want dan is dit 'n dampkring”.